በዓለም ላይ ደስታ የራቃቸው ተብለው አራት የአፍሪካ ሀገራት ተፈረጁ፡፡
ባሕር ዳር፡ መጋቢት 13/2012 ዓ.ም (አብመድ) የሰው ልጅ ሕይወቱን ሙሉ ደስተኛ ሆኖ መኖር ይሻል፤ ነገር ግን የፍላጎቱና የሁኔታዎች አለመጣጣም ደስታውን ይነጥቁታል፡፡ አንዳንዱን ተፈጥሮ ለግሳው ጎረምሳ ግለሰብ ወይም ጎረምሳ ቡድን ወይም ጎረምሳ መንግሥት የተፈጥሮ ስጦታውን ይነጥቀውና ደስታውን ያሳድድበታል፡፡ አንዳንዱን ደግሞ ተፈጥሮ የደስታ ምንጩ ሊሆኑ የሚችሉ ግብዓቶችን ከአጠገቡ አርቃ ትፈጥረዋለች፡፡ አንዳንዱን ደግሞ ተፈጥሮ የሰጠችውን የደስታ ምንጭ የሚፈልጉ ተቀናቃኞች ለሀብቱ ሲራኮቱ ደስታውን ይነጥቁታል፡፡ሰዎች ብዙ ጊዜ ደስታ የግል ይመስላቸዋል፤ እውነታው ግን መከራ እንጅ ደስታ የግል የመሆን ዕድሉ ጠባብ ነው፡፡ አንድ የቅርብ ወዳጁን ያጣ ሰው አጠገባችን አንገቱን ደፍቶየተባበሩት መንግሥታት ድርጅት የሀገራትን የደስተኝነት ሁኔታ አመልካች አውጥቷል፡፡ በደስተኝነት አመልካቹ 153 ሀገራት ተደርድረዋል፤ ከሠንጠረዡ መጨረሻ ላይ የተቀመጠችው በጦርነት ስትታመስ የምትኖረው አፍጋኒስታን ሆናለች፡፡ አፍጋኒስታናውያን የራሳቸውም የኃያላን ሀገራትም ጎረምሶች የጦር አውድማ ያደረጓት፣ ዜጎቿ ከደስታ ይልቅ ለቅሶን የተላመዱ፣ የምድር ሲኦል የሚመሩባት ሀገር ሆናለች፡፡ ከፍትሕ በላይ የጦር መሣሪያና ወገንተኝነት የሚከበርባት ሀገር ናት፡፡የመከራ ቀንበርን በመሸከም አፍጋኒስታንን የሚከተሏት ደግሞ አራት አፍሪካውያን ሀገራት አሉ፤ ደቡብ ሱዳን፣ ዝምባብዌ፣ ሩዋንዳ እና ማዕከላዊ አፍሪካ ሪፐብሊክ፡፡ ደቡብ ሱዳናውያን አዲስ ጎጆ ወጭ ሀገር በመሠረቱ ማግሥት መሪዎቻቸው ለሁለት ተከፍለው ሲረብሿቸው ዓመታትን አሳልፈዋል፡፡ የሳልቫኪር ማያርዲት መንግሥት ከምክትላቸው ሪክ ማቻር (ዶክተር) ጋር በፈጠሩት የፖለቲካ ሽንቁር ዜጎች ከደስታ ተለያይተው ኖረዋል፤ በዚህም ከአፍጋኒስታን በመቀጠል በዓለም ደስታ የራቃቸው ሕዝቦች ተብለው በአመልካቹ ተቀምጠዋል፡፡ በእርግጥ ነው ደቡብ ሱዳናውያን አሁን ችግራቸውን ፈትተው አብረው ሀገር መምራት ጀምረዋል፤ የዜጎች ደስተኝነት ሁኔታ በሚቀጥለው ዓመት ቢለካ እንደሚጨምርም ይጠበቃል፡፡በኑሮ ውድነት እየተጠበሱ የሚገኙት የዝምባብዌ ሕዝቦችም ደስተኞች አለመሆናቸው ተረጋግጧል፤ በእርግጥ በርሀብ ውስጥ ደስታ አይጠበቅም፡፡ ዝምባብዌ በተደጋጋሚ ድርቅ እየተጠቃችና በምዕራባውያን በሚጣልባት ማዕቀብ ምጣኔ ሀብቷ እየደቀቀ ዜጎቿ ደስታ ተነፍጓቸዋል፡፡